Annað kvöld , miðvikudag , verður dagskrá í Landbúnaðarsafni Íslands á Hvanneyri sem nefnist Kvæði og Spuni . Dagskráin er unnin í samvinnu við Ullarselið á Hvanneyri og hefst kl. 20.30 . Þar kennir ýmissa grasa . Bjarni Guðmundsson og fleiri munu flytja innlend kvæði og ljóð , lesin og sungin . Kvæðin og ljóðin eiga það öll sameiginlegt að vera tengd gripum Landbúnaðarsafnsins , svo sem ljáum , hrífum , eldsmiðju , hestasláttuvél , jarðýtu og skurðgröfu , að rokkunum ógleymdum , því Ullarseljur munu teygja lopann og spinna þræði snurðulaust á rokka sína undir flutningi kvæðanna . Gestum býðst að taka þátt í rokkalaga-söng , og öðrum brekkusöng í anda vors og sveitar . Ullarselið verður opið en þar er fáanlegt hágæðahandverk meðal annars úr alíslenskri ull . Dagskráin verður um það bil einnar stundar löng . Heitt verður á könnunni . Aðgangur er ókeypis en frjáls framlög í mjólkurbrúsa Landbúnaðarsafnsins eru vel þegin . Allir eru velkomnir á meðan húsrúm leyfir .